TEAMG พุ่ง 6% หลังคว้างานต่อเนื่อง ดันแบ็กล็อกปีนี้แตะเป้า 4 พันลบ.
TEAMG พุ่ง 6% ตอบรับงานทยอยเข้ามาต่อเนื่อง และหากมีการเซ็นสัญญาเพิ่มจะช่วยหนุนดันแบ็กล็อกปีนี้แตะเป้า 4 พันลบ. อีกทั้งล่าสุดได้คว้างานผลิต-ขายน้ำประปา ยาว 25 ปี ซึ่งจะเปิดให้บริการครบวงจรในปี 2565
20 ก.ย. 2564

ผู้สื่อข่าวรายงานว่าวันนี้ (20 ก.ย. 2564) ราคาหุ้นบริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ณ เวลา 10.47 น. อยู่ที่ระดับ 3.86 บาท เพิ่มขึ้น 0.22 บาท หรือ 6.04% โดยทำจุดสูงสุดที่ 4.06 บาท และทำจุดต่ำสุดที่ 3.72 บาท ด้วยมูลค่าการซื้อขาย 439.06 ล้านบาท

ทั้งนี้จากราคาหุ้น TEAMG ที่ปรับตัวขึ้นมาบนกระดานนั้นเนื่องมาจากก่อนหน้านั้น บริษัทฯ และ บริษัท ทีม เอสคิว จำกัด (บริษัทย่อยของบริษัท) ได้ลงนามในสัญญาจ้างที่ปรึกษาบริหารโครงการ (Project Management Consultant : PMC) โครงการพัฒนาสนามบินอู่ตะเภาและเมืองการบินภาคตะวันออก ระยะแรก มูลค่าโครงการ 415.61 ล้านบาท (ไม่รวมภาษีมูลค่าเพิ่ม) ระยะเวลาดำเนินการ 52 เดือน
อีกทั้งบริษัทฯยังมีโครงการที่อยู่ระหว่างการรอเซ็นสัญญาเพิ่มอย่างต่อเนื่อง จากหน่วยงานของภาครัฐและเอกชนในช่วงไตรมาสสุดท้ายของปี 2564 จากที่ก่อนหน้านี้ บริษัทได้เข้าร่วมประมูลในหลายโครงการ โดยล่าสุดบริษัทมีปริมาณงานในมือ (Backlog) ประมาณ 3,700 ล้านบาท หากมีการเซ็นสัญญาเพิ่มเชื่อว่าจะส่งผลให้มี Backlog ปีนี้เพิ่มขึ้นเป็น 4,000 ล้านบาท
ทั้งนี้ล่าสุดบริษัทได้ลงนามในสัญญาโครงการระบบผลิตน้ำประปา เพื่อใช้ในโรงพยาบาลสวรรค์ประชารักษ์ (แห่งใหม่) ระยะเวลา 25 ปี โดยโครงการดังกล่าวมีวัตถุประสงค์ให้เอกชนเข้าร่วมลงทุนในระบบผลิตน้ำประปาให้กับโรงพยาบาลสวรรค์ประชารักษ์(แห่งใหม่) ซึ่งจะเปิดให้บริการครบวงจรในปี 2565 โดยคาดว่าจะมีความต้องการใช้น้ำประปาสูงสุด 2,400 ลูกบาศก์เมตรต่อวัน
 